Senatorul PSD Liviu Pop compară Statele Unite, Germania, Austria şi Olanda cu nişte gândaci, într-o imagine postată pe pagina sa de Facebook. Mesajul e legat de exploatarea gazelor din România și presupusele interese strategice ale acestor ţări.

În imagine apar Liviu Dragnea, care spune: "Stop, gazele nu pleacă gratis din România!" şi Klaus Iohannis, în rolul personajului negativ.

De altfel, Liviu Pop a declarat, la Digi24, că mesajul trimis cu această fotografie a fost strict pentru şeful statului şi că nu are de ce să-şi ceară scuze statelor pe care le-a comparat cu nişte gândaci.

Adriana Nedelea, jurnalist Digi24: Documentaţi de mult timp această idee?

Liviu Pop, senator PSD: Nu am comparat aceste state cu gândaci. Am preluat acea poză de pe un site pe care îl urmăresc.

Adriana Nedelea: Dacă apare un gândac în dreptul Americii, America e sau nu e un gândac?

Liviu Pop: Nu ştiu. Dacă vreţi să ne ducem la gândacul de Colorado.

Sursa: Facebook / Liviu Marian Pop

Adriana Nedelea: Este sau nu gândac, domnule Pop? Nu ne amuzăm, nu ne distrăm. E o temă foarte importantă.

Liviu Pop: Nu o văd aşa de importantă, cum încercaţi dumneavoastră să o faceţi.

Adriana Nedelea: Germania e un gândac pentru dumneavoastră?

Liviu Pop: Niciuna dintre ţările cu care România are parteneriate nu poate fi comparată cu un animal.

Adriana Nedelea: De ce aţi distribuit acea fotografie?

Liviu Pop: Pentru mult iubitul conducător Klaus Werner Iohannis. Am o dragoste nesăbuită pentru domnia sa.

Adriana Nedelea: Regretaţi mesajul pe care l-aţi distribuit pe pagina de socializare?

Liviu Pop: De ce trebuie să regretam sau nu? Nu am regretat niciodată faptele pe care le-am făcut. Când am greşit, mi-am cerut scuze.